Ich, Emeritta Litzerin, aͤptissin, ✳ und die ratfrawenn mit gemaynem convͦent zuͦ Küngsfeldenn, Sant Claren ordens, ✳ Costentzer bistuͦmb, ✳ bekennen offenlich mit
mit disem brieff, ✳ das wir nach gutter, zittlicher vorbetrachtuͦng und einhelligem ratt ✳ fuͦr uns und unser nachkomen, aͤptissin ✳ und convͦent ze Kuͦngsfeldenn, dem
erberenn Uͦlin Hùmbell ze Birmesdorff ✳ und allen synen erbenn ✳ in crafft und macht ditzs brieffs zuͦ rechtem erblehenn ✳ und nach rechtem erbleehens recht ✳
hingelassen und verlichen hand unser fischetz und fachh by Tüffels Brügg glegen, ✳ das vormals ✳ und alwegen gehört hatt ✳ und noch gehörig syn soll zuͦ dem schlosz
Hapspùrg, ✳ mit allen nùtzen, rechten und zuͦgehòrden, gmeinglich mit allem dem, das dar zuͦ ✳ und dar inn ✳ von alter gewonhait, gedinge ✳ oder recht ✳ gehort oder gehören soll ✳
oder mag, ✳ dar inn gar nutzit usgenomen, ✳ und das also inne zehaben, zenützen und ze nyesszen als andere synn guͦt, nach allem synem willen und nottùrfft, ✳ von unsz
allen und menglichem von unsertwegen ✳ dar ann gantz ungesampt ✳ und ungehindert. es soll auch uns der obgemelt Uͤlin Huͦmbel oder sini erbenn ✳ vonn dem
gemelt₎ fachh jerlich ✳ oder yedes jarsz besünder ye uff den meytag ✳ zuͦ rechtem zins gebenn oder weren gen Küngsfeldenn in unser gotzhuͦsz ✳ fünff pfünd sechs schilling
Berner waͤrung one alle unsern costen und schaden. ✳ und alle die wyll der eegedacht Uͤlin oder sin erben ✳ das fachh in eren hond ungfarlich, ✳ so sond wir,
obgestimpten aͤbbtissin und convͦendt ze Kuͦngsfeld₎, ✳ und unser nachkhomen ✳ in oder sin erben ✳ nit von dem fachh trybenn noch nötigen. ✳ wan aber eer oder sinn
erben ✳ dar an suͦmig werendt ✳ und das fachh nit von inen inn eeren gehalt₎ wurde ✳ und sich das durch erber lüth, ✳ denen eer und ayd zuͦvertuͦwen ✳ were, ✳ erfünden, ✳
dann so habend wir obbemelt₎ Uͦlin oder sinn erben ✳ oder welche die werendt, ✳ von welch₎ das fachh nit in eeren gehalt₎ würd, ✳ vollen gwalt, sy dar von zevertryben ✳ und
das fachh wideruͦmb zuͦ unsern hand₎ zenemen ✳ und das unsz selber behalt₎ ✳ oder eym andern lyh₎, wie dan unsz das fuͦglich welte sin. ✳ wir habend ouͦch uns vorbehalt₎
und unseren nachkomen die fryhaytten, ✳ so wir hond zuͦ der vischentzen, ✳ das eer oder sini erben den selben zegeleben on alle fuͦrwort, nyt usgenomen, wie sie dan an uns khomen ist. wir hond auͦch uns und unseren nachkhomen witter vorbehalt₎, ✳ were, das wir dheynest fisch in unser gotzhuͦs nottùrfftig wùrdent, ✳ wie sich dan das gebe,
und wie dick, ✳ das dan der obgemelt Uͦlin oder sinn eerben ✳ unsz die visch vor menglychem lasz zuͦkhomen umb eyn zimlich₎ pfennig. ob wir auch dheynest raͤtig würdent
und gmeylich bericht, also das wir das schlosz Habspùrg wider mit syner zuͦ gehoͤrd verkhoüff₎ wùrd₎, ✳ dan soll uns Uͦlin oder sin erben in dem verkoùff nützit irren
noch kheyn intrag zthuͦn in keyn wys, ✳ sünder uns dan die fischentzen uffgeben und sich aller fryhayt endtzyhen, so er dan zuͦ der fischentzn̄ gehept hat ✳ und ers
von uns enpfang₎. ✳ dar wider der offtgemelt Uͦlin und sin erben kheyn fryheyt ✳ noch recht ✳ haben zered₎ ✳ noch zethon in kheinweg. ✳ were aber sach, ✳ das wir das schlos
verkaüff₎, wie obstat, ✳ und wir die vischentzen zù unseren handen nemendt, ✳ do hond wir im und sin eerben nach gelassen, ✳ ob eer oder sin eerben mercklich₎ costenn
an der vischentzen gehept hett₎ und sich das erfuͦnd, ✳ so soll man im oder synen erben den abtrag₎ nach bekantnuͦs biderber lütt₎. ✳ sömlich alles ich, obgenanter Uͦlin
Hùmbell, ✳ verjich fuͦr mich und min erben guͦnst, willen ✳ und dem statgeben, ✳ wie es diser brieff wist und inhelt mit allen articklen. es soll aùch mich noch mine erben
dar wider nützit befryden noch schirmen dheyn fryheyt, ✳ gericht ✳ noch recht, ✳ so yeman hat oder erdenck₎ mag, in kheyn wys. ich gelob und versprich oùch ✳ by mynen
gùtt₎ truͤwen an ayds statt ✳ fùr mich und alle myni erben ✳ alles, so hie geschryben stat, ✳ war und stett zehalt₎ ✳ und mine gnedig₎ frowen witter unersuͦcht
lassen und onbekümbert ✳ all argluͦst und fuͦnd har in usgeschlossen alles ungefharlich. und des zuͦ warem, vestem urkhuͦnd ✳ hond wir, yetz genant₎ frowen
aͤptissin und convͦendt zuͦ Küngsfelden, unsers convͦendts insigell fuͦr uns und unsere eewig nachkhomen zuͦ Küngsfeld₎, die wir aùch mit unsz diss also zehalt₎
vestenglich verbindent, offenlich thon henck₎ an disen brieff, der geben ist uff mitwüch₎ nechst vor sanct Petter und Paùlùs, der heylig₎ zwelffpott₎, tag, im
jar, als man zalt von der gepùrt cristi unsers selligmachers tusent fùnffhùndert und eynliff jar. ✳
Staatsarchiv
AARGAU